ธอส. ปรับขึ้นอัตราดอกเบี้ยเงินฝากสูงสุดร้อยละ 0.40 ต่อปี มีผล 14 กุมภาพันธ์นี้เป็นต้นไป
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ภายหลังจากที่คณะกรรมการนโยบายการเงิน (กนง.) ได้ประกาศปรับขึ้นอัตราดอกเบี้ยนโยบายร้อยละ 0.25 ต่อปี จากร้อยละ 1.25 เป็น 1.50 ต่อปี ธอส. จึงได้ปรับขึ้นอัตราดอกเบี้ยเงินฝาก ทั้งประเภทมีสมุดคู่ฝาก เงินฝากประจำ และใบรับเงินฝากประจำร้อยละ 0.125 - 0.40 ต่อปี โดยเงินฝากประเภทที่ปรับขึ้นอัตราดอกเบี้ยสูงสุดที่ร้อยละ 0.40 ต่อปี คือ เงินฝากประจำและใบรับเงินฝากประจำ ประเภท 2 ปี, 3 ปี และ 5 ปี ซึ่งปรับเพิ่มขึ้นเป็นร้อยละ 1.60 ต่อปี ครอบคลุมกลุ่มลูกค้าเงินฝากที่ได้รับประโยชน์ทั้งบุคคลธรรมดา คณะบุคคล ห้างหุ้นส่วนสามัญและนิติบุคคล มีผลตั้งแต่วันที่ 14 กุมภาพันธ์ 2566 เป็นต้นไป